-
- “Abuboole Bwami Bwako” - Bwami bwa Leza Bulalela! (kr)
-
15, 16. Ino majwi aakuti “izyalani eeli” ajatikizya bani?
15 Nokuba boobo, ino Bwami bwa Leza buyakuboola lili? Jesu taakwe naakayubununa ciindi cini eeci nocakali kuyakucitika. (Mt. 24:36) Pele wakaamba cintu cimwi ceelede kutupa kusyoma kuti Bwami bulaafwaafwi ncobeni. Jesu wakatondezya kuti Bwami bwakali kuyakuboola “izyalani eeli” lyaakumana kubona kuzuzikizyigwa kwacitondezyo caambwa mubusinsimi. (Amubale Matayo 24:32-34.) Ino majwi aakuti “izyalani eeli” ajatikizya bani? Atwaalange-lange majwi aa Jesu aaya.
16 “Izyalani eeli.” Sena Jesu wakali kwaamba kujatikizya bantu batasyomi? Peepe. Ino wakali kwaambila bani? Jesu wakali kwaambila baapostolo basyoonto kujatikizya businsimi oobu balo “ibakamusikila kumbali.” (Mt. 24:3) Baapostolo bakali afwaafwi kunanikwa amuuya uusalala. Amubone alimwi twaambo tuzingulukide majwi aayo. Katanaamba kujatikizya “izyalani eeli,” Jesu wakati: “Lino amwiiye kaambo aaka kuzwa kucikozyanyo camukuyu: Mboyatalikila buyo kusyuuka mitabi yanguwo akuba amatuvwu, mulazyiba kuti mainza ali afwaafwi. Mbubonya buyo, mwaakubona zyintu zyoonse eezyi, amukazyibe kuti uli afwaafwi, uli amulyango.” Basikutobela Jesu bananike—kutali bantu batasyomi—mbabakali kuyakubona zintu nzyaakasinsima alimwi mbabakali kuyakumvwisya ncozyakali kupandulula, kuti Jesu “uli amulyango.” Aboobo, ciindi Jesu naakaamba kujatikizya “izyalani eeli,” wakali kwaamba basikwiiya bakwe bananike.
17. Ino majwi aakuti “izyalani eeli” alimwi amajwi aakuti “zyintu zyoonse eezyi” apandulula nzi?
17 “Talikooyoomana kusikila zyintu zyoonse eezyi zikacitike.” Ino majwi aayo ayakuzuzikizyigwa buti? Kutegwa twiingule mubuzyo ooyu, tweelede kuzyiba zintu zyobilo: bupanduluzi bwa “izyalani eeli” alimwi a “zyintu zyoonse eezyi.” Ibbala lyakuti “izyalani” kanji-kanji lyaamba bantu bamisela iindene-indene ibapona antoomwe aciindi cimwi caambidwe cacigaminina. Izyalani talilampi kapati pe, alimwi lilamana. (Kul. 1:6) Majwi aakuti “zyintu zyoonse eezyi” alabikkilizya zintu zyoonse zyakasinsimwa kuti ziyakucitika muciindi cakubako kwa Jesu, kuzwa ciindi nokwakatalika mu 1914 kusikila kumamanino, lya “mapenzi mapati.”—Mt. 24:21.
18, 19. Mbuti mbotweelede kwaamvwisya majwi aa Jesu aajatikizya “izyalani eeli”, alimwi ncinzi ncotukonzya kwaamba?
18 Pele ino inga twaamvwisya buti majwi aa Jesu aajatikizya “izyalani eeli”? Izyalani lijisi tubunga tobilo twabananike tusangene—kabunga kakusaanguna nkabananike ibakabona matalikilo aakuzuzikizyigwa kwacitondezyo mu 1914, mpoonya kabunga kabili nkabananike ibakapona kwaciindi cili mbocibede antoomwe abananike ibakali mukabunga kakusaanguna. Bamwi babaabo ibali mukabunga kabili bayakupona akubona matalikilo aamapenzi mapati aaboola. Tubunga tobilo ootu tupanga zyalani lyomwe nkaambo bananike Banakristo aaba bakapona aciindi comwe kwaciindi cili mbocibede.*
19 Aboobo, ncinzi ncotukonzya kwaamba? Tulizyi kuti citondezyo cakubako kwa Jesu munguzu zya Bwami cilalibonya cakutazumbauzya nyika yoonse. Alimwi tulabona kuti bananike ibacipona alimwi ibali cibeela ca “izyalani eeli” bayaabucembaala; nokuba boobo tabakafwi boonse mapenzi mapati kaatanatalika. Aboobo, tulakonzya kusinizya kwaamba kuti ino-ino Bwami bwa Leza buyakuboola akutalika kweendelezya nyika! Eelo kaka ciyakukkomanisya kulibonena kuzuzikizyigwa kwamupailo ngwaakatuyiisya Jesu wakuti: “Abuboole Bwami bwako”!
-
-
- “Abuboole Bwami Bwako” - Bwami bwa Leza Bulalela! (kr)
-
-
unk kin_Latn unk nya_Latn nya_Latn bem_Latn run_Latn bem_Latn tsn_Latn bem_Latn bem_Latn unk unk kin_Latn unk unk